Amerikan yhdysvaltojen sisäisen turvallisuuden ministeriön (Department Of Homeland Security, DHS) neuvoston puheenjohtajalle ja Komissiolle toimittama kirje, joka koskee tiettyjen dhs: N 11 päivänä toukokuuta 2004 antamien, lentoyhtiöiden toimesta tapahtuvaan matkustajaluettelotietojen (PNR) Siirtämiseen liittyvien sitoumusten tulkintaa (1)

(2006/C 259/01)

Tämän kirjeen tarkoituksena esittää, miten eräitä Yhdysvaltojen sisäisen turvallisuuden ministeriön (Department of Homeland Security, jäljempänä ”DHS”) matkustajarekisteritiedoista (Passenger name record, PNR) 11 päivänä toukokuuta 2004 antamiin sitoumuksiin sisältyviä määräyksiä on käsityksemme mukaan tulkittava. Tässä kirjeessä DHS tarkoittaa Yhdysvaltojen tulli- ja rajavalvontalaitosta (Bureau of Customs and Border Protection), Yhdysvaltojen maahanmuutto- ja tullilainvalvontavirastoa (U.S. Immigration and Customs Enforcement), sisäisen turvallisuuden ministerin toimistoa ja sitä suoraan tukevia yksiköitä, mutta ei sisäisen turvallisuuden ministeriön muita osastoja kuten kansalaisuus- ja maahanmuuttovirastoa (Citizenship and Immigration Services), liikenneturvallisuushallintoa (Transportation Security Administration), Yhdysvaltojen salaista palvelua (United States Secret Service), Yhdysvaltojen rannikkovartiolaitosta (United States Coast Guard) eikä liittovaltion pelastusvirastoa (Federal Emergency Management Agency). Odotamme kiinnostuneina, että näitä ja muita kysymyksiä tarkastellaan lisää tulevissa keskusteluissa, joilla pyritään kohti kokonaisvaltaista, vastavuoroista sekä yhteisiin periaatteisiin perustuvaa sopimusta.

Matkustajarekisteritietojen vaihtaminen ja luovuttaminen

Tiedustelualan uudistusta ja terrorismin torjuntaa koskeva vuoden 2004 laki edellyttivät, että presidentti perustaa tiedonvaihtoympäristön, ”joka helpottaa terrorismia koskevien tietojen vaihtamista.” Lain säätämisen jälkeen presidentti antoi 25 päivänä lokakuuta 2005 asetuksen 13388, jonka mukaan DHS ja muut virastot ”antavat viipymättä pääsyn. .. terrorismia koskeviin tietoihin jokaisen sellaisen viraston johtajalle, jolla on terrorismin torjumiseen liittyviä tehtäviä” ja jolla perustetaan järjestely tiedonvaihtoympäristön toteuttamiseksi.

Sitoumusten 35 kohdan nojalla (sen mukaan ”Mikään lauseke näissä sitoumuksissa ei estä PNR-tietojen käyttöä tai antamista rikosoikeudellisissa menettelyissä tai muissa lain edellyttämissä tilanteissa”, ja DHS valtuutetaan ”ilmoittamaan Euroopan komissiolle kaiken sellaisen lainsäädännön antamisesta Yhdysvalloissa, joka käytännössä vaikuttaa näissä sitoumuksissa vahvistettuihin lausekkeisiin.”) Yhdysvallat on nyt ilmoittanut Euroopan unionille, että edellä mainitun lain ja asetuksen edellyttämän tiedonvaihtoympäristön toteuttaminen saattaa estyä sitoumusten tiettyjen määräysten, erityisesti 17, 28, 29, 30, 31 ja 32 kohtien koko sisällön tai niiden osien takia, koska ne rajoittavat tietojen vaihtoa Yhdysvaltojen virastojen välillä.

Edellä mainittujen toimien ja niiden vaikutusten mukaisesti sitoumukset olisi tulkittava ja niitä olisi sovellettava siten, että ne eivät estä DHS:aa vaihtamasta PNR-tietoja muiden sellaisten Yhdysvaltojen viranomaisten kanssa, jotka ehkäisevät tai torjuvat terrorismia tai siihen liittyviä, sitoumusten 3 kohdassa tarkoitettuja rikoksia.

DHS aikoo sen vuoksi helpottaa PNR-tietojen luovuttamista (antamatta kuitenkaan varauksetonta suoraa sähköistä pääsyä) terrorismin vastaisia tehtäviä suorittaville Yhdysvaltojen viranomaisille, jotka tarvitsevat PNR-tietoja tutkittavanaan olevissa tapauksissa (esimerkiksi huolestuttavat uhkaukset, lennot, yksilöt ja reitit) ehkäistäkseen ja torjuakseen terrorismia ja siihen liittyviä rikoksia. DHS varmistaa, että kyseiset viranomaiset noudattavat tietosuojamääräyksiä, jotka vastaavat DHS:aan sovellettavia, erityisesti siltä osin kuin on kyse käyttötarkoituksen rajoittamisesta, tietojen säilytyksestä, niiden luovuttamisesta edelleen, asiantuntemuksesta ja koulutuksesta, turvallisuusvaatimuksista ja väärinkäytöstä rankaisemisesta sekä tiedoksisaantia, valituksia ja oikaisua koskevista menettelyistä. Ennen kuin tietojen luovuttamista ryhdytään helpottamaan, kukin niitä vastaanottava viranomainen vahvistaa DHS:lle kirjallisesti, että se noudattaa kyseisiä määräyksiä. DHS ilmoittaa Euroopan unionille kirjallisesti tällaisten tietojen luovuttamista helpottavien toimenpiteiden täytäntöönpanosta ja sovellettavien määräysten noudattamisesta ennen sopimuksen voimassaolon päättymistä.

Ennalta tapahtuva pääsy matkustajarekisteritietoihin

Sitoumusten 14 kohdassa rajoitetaan sitä, miten monta kertaa PNR-tietoja voidaan hakea, mutta siinä ei asetetta tällaista rajoitusta tietojen antamiselle DHS:lle. Euroopan unioni katsoo, että tietojen antamiseen perustuva menettely on tietosuojan kannalta vähemmän pitkälle menevä. Tietojen antamismenettely ei kuitenkaan anna lentoyhtiöille harkintavaltaa päättää, milloin, miten ja mitä tietoja luovutetaan. Yhdysvaltojen lainsäädännön mukaan tämä päätös kuuluu DHS:lle. Näin ollen ymmärretään, että DHS käyttää menettelyä, jonka mukaan sille annetaan viraston tehokkaan riskinarvioinnin edellyttämät PNR-tiedot, ottaen huomioon lentoyhtiöihin kohdistuvat taloudelliset vaikutukset.

Sen määrittämiseksi, milloin alustavat tiedot annetaan, DHS voi harkintansa mukaan saada PNR-tietoja aiemmin kuin 72 tuntia ennen lennon lähtöä edellyttäen, että tietojen saanti on välttämätöntä 3 kohdassa mainittujen rikosten torjumiseksi. Vaikka Yhdysvaltojen hallinnolla saattaa joissakin tapauksissa olla erityisiä tietoja yksittäisestä uhkasta, useimmissa tapauksissa sen saatavissa olevat tiedustelutiedot eivät ole kattavia ja saattavat edellyttää laajemman piirin tietoja, jotta voidaan yrittää paljastaa sekä uhkan luonne että siihen osalliset henkilöt. Sitoumusten 14 kohdan on siksi ymmärrettävä niin, että se sallii pääsyn PNR-tietoihin ennen 72 tunnin määräaikaa, jos on merkkejä siitä, että tietojen varhainen saanti auttaa todennäköisesti osaltaan torjumaan erityistä uhkaa, joka kohdistuu lentoon, useaan lentoon, reittiin tai muihin sitoumusten 3 kohdassa tarkoitettuihin rikoksiin liittyviin olosuhteisiin. DHS käyttää tätä harkintavaltaa harkiten ja suhteessa uhkan vakavuuteen.

DHS siirtyy niin pian kuin mahdollista käyttämään tietojen antamiseen perustuvaa menetelmää sitoumusten mukaisesti tapahtuvissa PNR-tietojen siirroissa ja testaa viimeistään vuoden 2006 loppuun mennessä ainakin yhden kehitteillä olevan järjestelmän, jos testattava malli täyttää DHS:n tekniset vaatimukset. Sitoumuksista poikkeamatta ja välttäen järjestelmän mahdollisten tulevien tarpeiden rajoittamista, tietojen antamiseen perustuvassa järjestelmässä käytettävien suodattimien ja itse järjestelmän mallin on oltava sellainen, että lentoyhtiöiden varaus- ja lähtöselvitysjärjestelmiin tallennettuja PNR-tietoja voidaan antaa DHS:lle poikkeuksellisissa tilanteissa, joissa tavanomaista laajempi tietojen luovutus on ehdottoman välttämätöntä rekisteröidyn tai muiden henkilöiden elintärkeisiin etuihin kohdistuvan uhkan torjumiseksi.

Tietojen säilytys

Lukuisat PNR-tietojen tärkeät käyttötavat auttavat osaltaan tunnistamaan mahdollisia terroristeja. Jopa yli kolme ja puoli vuotta vanhat tiedot voivat olla ratkaisevia terrorismista epäiltyjen välisten yhteyksien määrittämisessä. Sopimuksen voimassaolo päättyy ennen ajankohtaa, jona tietoja on sitoumusten 15 kohdan mukaisesti tuhottava, joten Yhdysvallat ja Euroopan unioni käsittelevät tulevissa neuvotteluissa sitä, tuhotaanko sitoumusten mukaisesti kerätyt PNR-tiedot ja milloin se tehdään.

Yhteinen arviointi

Ottaen huomioon syyskuussa 2005 suoritettu sitoumusten kattava yhteinen analyysi ja sopimuksen voimassaolon päättyminen ennen seuraavaa yhteistä arviointia, kysymystä yhteisen arvioinnin mahdollisesta suorittamisesta vuonna 2007 ja sen suorittamistavasta käsitellään tulevaa sopimusta koskevissa neuvotteluissa.

Tietokentät

Kanta-asiakasohjelmista voidaan saada osoitteita, puhelinnumeroja ja sähköpostiosoitteita. Kaikki nämä tiedot, kuten myös itse kanta-asiakasnumero, saattavat antaa ratkaisevia todisteita terrorismiyhteyksistä. Myös matkustajan laukkujen määrää koskevilla tiedoilla saattaa olla merkitystä terrorismin torjunnan kannalta. Sitoumukset antavat DHS:lle oikeuden lisätä uusia tietokenttiä sitoumusten liitteessä A sitä ennen lueteltuihin 34 tietokenttään, jos nämä tiedot ovat tarpeen 3 kohdassa esitettyjen tarkoitusten täyttämiseksi.

Tällä kirjeellä Yhdysvallat on sitoumusten 7 kohdan mukaisesti kuullut Euroopan unionia liitteessä A olevan 11 kohdan osalta, siltä osin kuin on kyse DHS:n tarpeesta saada kanta-asiakasnumero ja mikä tahansa sitoumusten liitteessä A lueteltu tietokenttä, aina kun kyseinen tieto on saatavissa.

Rekisteröidyn tai muiden henkilöiden elintärkeät edut

DHS tunnustaa merkityksen, joka PNR-tiedoilla voi olla tartuntatautien ja matkustajiin kohdistuvien muiden vaarojen kannalta ja vahvistaa, että pääsy kyseisiin tietoihin on luvallista 34 kohdan perusteella, jonka mukaan sitoumukset eivät saa estää PNR-tietojen käyttöä rekisteröidyn tai muiden henkilöiden elintärkeiden etujen suojelemiseksi tai niiden antamista toimivaltaisille viranomaisille sitoumusten 3 kohdassa määrättyihin tarkoituksiin. ”Elintärkeät edut” käsittää tilanteet, joissa rekisteröidyn tai muiden henkilöiden henki voi olla vaarassa, ja siihen sisältyy pääsy tietoihin, jotka ovat välttämättömiä sen varmistamiseksi, että ne, joilla saattaa olla vaarallinen tartuntatauti tai jotka ovat saattaneet olla alttiina varalliselle tartuntataudille, voidaan tunnistaa ja paikantaa nopeasti ja ilmoittaa heille asiasta viipymättä. Tällaisia tietoja suojataan niiden luonteen edellyttämällä tavalla ja niitä käytetään ehdottomasti vain niihin tarkoituksiin, joita varten ne on saatu käyttöön.